*****

ΚΑΝΟΝΙΣΜΟΣ (ΕΟΚ) αριθ. 920/90 ΤΗΣ ΕΠΙΤΡΟΠΗΣ

της 10ης Απριλίου 1990

για την τροποποίηση του κανονισμού (ΕΟΚ) αριθ. 1738/89 για τη θέσπιση λεπτομερειών εφαρμογής του καθεστώτος ενίσχυσης στην παραγωγή του σκληρού σίτου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 201/90 (2), και ιδίως το άρθρο 10 παράγραφος 5,

Εκτιμώντας:

ότι ο κανονισμός (ΕΟΚ) αριθ. 3103/76 του Συμβουλίου της 16ης Δεκεμβρίου 1976 περί ενισχύσεως για το σκληρό σίτο (3), όπως τροποποιήθηκε τελευταία από τον κανονισμό (ΕΟΚ) αριθ. 1216/89 (4), καθόρισε τους γενικούς κανόνες σχετικά με τη χορήγηση της ενισχύσεως για το σκληρό σίτο·

ότι ο κανονισμός (ΕΟΚ) αριθ. 1738/89 της Επιτροπής (5) καθόρισε τις λεπτομέρειες εφαρμογής του καθεστώτος ενισχύσεως στην παραγωγή του σκληρού σίτου, και ιδίως το ποσοστό των αιτήσεων ενισχύσεως που θα ελέγχονται από τα κράτη μέλη· ότι η πείρα έδειξε ότι τα ποσοστά που λαμβάνονται υπόψη μπορούν, σε ορισμένες περιπτώσεις, να είναι δύσκολο να τηρηθούν· ότι πρέπει συνεπώς να μειωθεί ο ελάχιστος αριθμός των ελέγχων που θα πραγματοποιηθούν·

ότι, εξάλλου, η ενίσχυση στην παραγωγή του σκληρού σίτου έχει εισαχθεί στην Ελλάδα, στην περιοχή της Θράκης από την περίοδο 1989/90· ότι στην Ισπανία η διατήρηση της χορηγουμένης ενισχύσεως είναι μικρότερη από εκείνη που εφαρμόζεται στην υπόλοιπη Κοινότητα· ότι σ' αυτό το κράτος μέλος η ενίσχυση θα εξισωθεί με εκείνη της Κοινότητας κατά τη διάρκεια της περιόδου 1992/93· ότι η κατάσταση αυτή οδηγεί λογικά σε αύξηση των εκτάσεων στις εν λόγω περιοχές· ότι πρέπει να ληφθεί αυτό υπόψη στην εφαρμογή του κανονισμού (ΕΟΚ) αριθ. 1738/89·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1738/89 τροποποιείται ως εξής:

1. Το άρθρο 6 αντικαθίσταται από το ακόλουθο κείμενο:

«Άρθρο 6

1. Ο έλεγχος που προβλέπεται στο άρθρο 5 του κανονισμού (ΕΟΚ) αριθ. 3103/76 αφορά, σε κάθε αρμόδια διοικητική ενότητα, ένα ποσοστό των αιτήσεων που έχουν υποβληθεί που είναι αντιπροσωπευτικό τόσο των διαφορετικών μεγεθών των εκμεταλλεύσεων όσο και της γεωγραφικής και τοπογραφικής κατανομής των εν λόγω εκτάσεων.

2. Το ποσοστό των αιτήσεων που θα ελεγχθούν δεν μπορεί σε καμία περίπτωση να είναι μικρότερο από:

- 10 % για τις αιτήσεις που αφορούν εκτάσεις μικρότερες από 50 εκτάρια,

- 35 % για τις αιτήσεις που αφορούν εκτάσεις ίσες ή μεγαλύτερες από 50 εκτάρια.

Τα ποσοστά που αναφέρονται ανωτέρω γίνονται αντιστοίχως 15 και 50 % όταν σε μία διοικητική ενότητα:

- ο έλεγχος των αιτήσεων ενισχύσεως οδηγεί, για καθεμία από τις ομάδες εκμεταλλεύσεων που αναφέρονται στο πρώτο εδάφιο λαμβανόμενες ξεχωριστά, στη διαπίστωση μιας πραγματικά καλλιεργηθείσας εκτάσεως μικρότερης του 96 % της δηλωθείσας εκτάσεως στις ελεγχθείσες αιτήσεις,

- η ολικώς δηλωθείσα έκταση είναι μεγαλύτερη κατά 15 % από εκείνη που προκύπτει από τις αιτήσεις που έγιναν δεκτές για την προηγούμενη περίοδο.

Εντούτοις, η δεύτερη περίπτωση του δευτέρου εδαφίου εφαρμόζεται:

- στην Ελλάδα, στην περιοχή της Θράκης, από την περίοδο 1991/92,

- στην Ισπανία, σε όλες τις ενδιαφερόμενες περιοχές από την περίοδο 1993/94.»

2. Στο άρθρο 8 παράγραφος 2, η τελευταία φράση αντικαθίσταται από το ακόλουθο κείμενο:

«Επιπλέον, ο αιτών αποκλείεται του οφέλους της ενισχύσεως για την επόμενη περίοδο.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στις αιτήσεις που υποβάλλονται για την περίοδο 1990/91 και τις επόμενες.

Εντούτοις, οι παράγραφοι 1 και 2 πρώτο εδάφιο δεύτερη περίπτωση του άρθρου 6 του κανονισμού (ΕΟΚ) αριθ. 1738/89 εφαρμόζονται επίσης στις αιτήσεις που υποβάλλονται για την περίοδο 1989/90.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 22 της 27. 1. 1990, σ. 7.

(3) ΕΕ αριθ. L 351 της 21. 12. 1976, σ. 1.

(4) ΕΕ αριθ. L 128 της 11. 5. 1989, σ. 5.

(5) ΕΕ αριθ. L 171 της 20. 6. 1989, σ. 31.